На основу члана 37. став 1. тачка 7) Статута Града Ниша ("Службени лист Града Ниша", број 88/2008, 143/2016 и 18/2019),

Скупштина Града Ниша на седници од 2022. године, донела је

**О Д Л У К У**

**О ИЗМЕНАМА И ДОПУНАМА ОДЛУКЕ О КОМУНАЛНОМ РЕДУ**

**Члан 1.**

У Одлуци о комуналном реду (''Службени лист Града Ниша'', број 12/2020-пречишћени текст, 80/2020 и 103/2021), после члана 18. додаје се члан 18а који гласи:

„Члан 18а

О уредном стању неизграђеног грађевинског земљишта, дужан је да се стара власник, односно корисник, односно непосредни држалац тог земљишта.

Лице из става 1. овог члана дужно је да редовно коси траву тако да трава не прелази 20 сантиметара, уклања коров, уклања грађевински и други отпад, орезује суве гране, шибље и друго растиње, као и да предузима друге радове како би то земљиште било у уредном стању.“

**Члан 2.**

У члану 23. став 1. после тачке 4. додаје се тачка 4а која гласи:

„4а остављање, заустављање или паркирање на јавној површини и површини у јавном коришћењу возила чија је регистарска таблица или регистрациона налепница, радњом лица, учињена непрепознатљивом, нечитком, односно неподобном за идентификацију возила, власника или корисника возила односно возачa (прекривање регистарских таблица или налепнице и др.),“

**Члан 3.**

Члан 70. мења се и гласи:

**„**Члан 70.

Депоновање грађевинског материјала и постављање грађевинске скеле на површинама јавне намене и површинама у јавном коришћењу врши се у складу са прибављеним одобрењем управе надлежне градске општине, којим се одређују услови, начин и рок истовара и депоновања грађевинског материјала и постављања грађевинске скеле.

Забрањено је депоновање грађевинског материјала и постављање грађевинске скеле на површинама јавне намене и површинама у јавном коришћењу без прибављеног одобрења или супротно условима, начину и року истовара и депоновања грађевинског материјала и постављања грађевинске скеле, који су одређени одобрењем из става 1. овог члана.“

**Члан 4.**

Члан 71. мења се и гласи:

„Члан 71.

Подносилац захтева за издавање одобрења за депоновање грађевинског материјала и постављање грађевинске скеле на површини јавне намене и површини у јавном коришћењу дужан је да уз захтев приложи одобрење, односно други акт у складу са Законом о планирању и изградњи, којим му је одобрена изградња објеката, односно извођење радова на објекту.

Управа надлежне градске општине, одобрење за депоновање грађевинског материјала и постављање грађевинске скеле на површини јавне намене и површини у јавном коришћењу, издаје у складу са одобрењем Градске управе за комуналне делатности и инспекцијске послове о измени режима саобраћаја, када је у питању јавна саобраћајна површина и неопходност измене режима саобраћаја.

Подносилац захтева коме је одобрено заузеће површине јавне намене и површине у јавном коришћењу из става 2. овог члана, дужан је да постави саобраћајну сигнализацију у складу са саобраћајно-техничким решењем, дефинисаним одобрењем о измени режима саобраћаја, које издаје Градскa управa за комуналне делатности и инспекцијске послове.

Забрањено је депоновање грађевинског материјала и постављање грађевинске скеле на површинама јавне намене и површинама у јавном коришћењу без прибављеног одобрења о измени режима саобраћаја или супротно саобраћајно-техничком решењу које је дефинисано одобрењем о измени режима саобраћаја из става 2. овог члана.„

**Члан 5.**

У члану 86. став 1. после тачке 21. додаје се тачка 21а, која гласи:

''21а површине из члана 18а став 1. не држи у уредном стању (члан 18а став 1. и 2. ове одлуке); ''.

У ставу 1. тачка 26. мења се и гласи:

''26. поступа супротно забранама из члана 23. став 1. тачка 1. ове одлуке;''.

У ставу 1. после тачке 26. додаје се тачка 26а, која гласи:

''26а поступа супротно забранама из члана 23. став 1. тачке 2, 3, 4, 4а и 5. ове одлуке;''.

У ставу 1. после тачке 50. додаје се тачка 50а која гласи:

„50апоступа супротно забранама из члана 70. став 2. и члана 71. став 4. ове одлуке;“.

Став 5. мења се и гласи:

''За прекршаје из става 1. тачка 26. овог члана казниће се власник односно корисник возила односно возач новчаном казном у износу од 10.000 динара.''

После става 5. додаје се став 6. који гласи:

''За прекршаје из става 1. тачка 26а овог члана казниће се власник односно корисник возила односно возач новчаном казном у износу од 5.000 динара.''.

**Члан 6.**

После члана 86. додаје се члан 86а који гласи:

''Члан 86a

Новчаном казном у износу од 80.000,00 динара казниће се за прекршај правно лице ако не поступи у складу са чланом 23. став 2. ове одлуке.

За прекршај из става 1. овог члана казниће се новчаном казном од 20.000,00 динара одговорно лице у правном лицу.

За прекршај из става 1. овог члана казниће се новчаном казном од 40.000,00 динара предузетник.

За прекршај из става 1. овог члана казниће се новчаном казном од 20.000,00 динара физичко лице.''

**Члан 7.**

Овлашћује се Градска управа за органе града и грађанска стања да сачини и објави пречишћен текст Одлуке о комуналном реду.

**Члан 8.**

Даном ступања на снагу ове одлуке престаје да важи члан 17, члан 21. став 1. тачка 10. и 11. и члан 27. став 1. тачка 7. Одлуке о одржавању јавних зелених површина (''Службени лист Града Ниша'', број 89/2005-пречишћен текст,38/2020 и 18/2017).

**Члан 9.**

Ова одлука ступа на снагу осмог дана од дана објављивања у „Службеном листу Града Ниша“.

Број:

У Нишу: 2022. године

**СКУПШТИНА ГРАДА НИША**

**Председник**

**др Бобан Џунић**

ОБРАЗЛОЖЕЊЕ

Правни основ за измене и допуне Одлуке о комуналном реду (''Службени лист Града Ниша'', број 12/2020-пречишћени текст, 80/2020 и 103/2021) је одредба члан 37. став 1. тачка 7) Статута Града Ниша (''Службени лист Града Ниша'', број 88/2008,143/2016 и 18/2019) којом је прописано да Скупштина Града, у складу са законом доноси прописе и друге опште акте.

Изменама и допунама Одлуке о комуналном реду приступило се у циљу појачане заштите јавних зелених површина, зелених површина око објекта јавне намене и зелених површина у јавном коришћењу које су, ради рекреације и забаве, доступне већем броју грађана и то посебно најмлађих, а имајући у виду чињеницу да су у последње време угрожене непримереним кретањем, заустављањем или паркирањем возила.

С тим у вези, овим изменама се јасно прецизира могућност да се осим власника односно корисник возила може казнити и возач као лице које је управљајући моторним возилом извршило забрањену радњу.

Сврха измене наведене Одлуке је да се повећањем запрећене новчане казне са 5.000 на 10.000 динара дестимулише поступање супротно забрани кретања, заустављања или паркирања возила на јавној зеленој површини, зеленој површини око објекта јавне намене и зеленој површини у јавном коришћењу.

Одлуком о изменама и допунама Одлуке о комуналном реду прописан је и нов прекршај и одговарајуће новчане казне за поступање супротно члану 23. став 2. ове Одлуке, односно уколико лице које је извршило забрањену радњу из претходног става овог члана, а није затечено на лицу места, власник, односно корисник возила, обавезан је да, у року од осам дана, да потпуне и тачне податке о идентитету лица коме је омогућено управљање возилом и доказ на основу којег се на неспоран начин може утврдити да је то лице управљало возилом у одређено време.

Поред наведеног, прописује се и забрана остављања, заустављања или паркирања на јавној површини и површини у јавном коришћењу возила, чија је регистарска таблица или регистрациона налепница, радњом лица, учињена непрепознатљивом, нечитком, односно неподобном за идентификацију возила, власника, корисника возила односно возачa (прекривање регистарских таблица или налепнице и др), као и одговарајућа новчана казна за супротно поступање.

Такође, прописује се и забрана депоновања грађевинског материјала и постављање грађевинске скеле на површинама јавне намене и површинама у јавном коришћењу без прибављеног одобрења надлежне градске општине или супротно условима, начину и року истовара и депоновања грађевинског материјала и постављања грађевинске скеле утврђеним наведеним одобрењем, као и одобрења о измени режима саобраћаја или супротно саобраћајно-техничком решењу које је дефинисано одобрењем о измени режима саобраћаја које издаје Градска управа за комуналне делатности и инспекцијске послове, са новчаном казном за супротно поступање.

У складу са прописаном процедуром, на наведени нацрт Одлуке прибављено је Мишљење Градске управе за органе града и грађанска стања број 2824-1/2022-08 од 04.11.2022. године.

Имајући у виду наведено, Градска управа за комуналне делатности и инспекцијске послове израдила је Нацрт одлуке о изменама и допунама Одлуке о комуналном реду.

ГРАДСКА УПРАВА ЗА КОМУНАЛНЕ ДЕЛАТНОСТИ

И ИНСПЕКЦИЈСКЕ ПОСЛОВЕ

ВД ЗАМЕНИКА НАЧЕЛНИКА

Миљан Анђелковић